Avocatul Gheorghe Piperea a confirmat că liderii PNL i-au propus să preia conducerea organizației de București, el precizând că nu a luat deocamdată o decizie și că este interesat de un ''proiect de anvergură națională''.

”Prieteni, zilele trecute am primit o ofertă oarecum surprinzătoare din partea PNL, de a prelua conducerea organizației de București. E o provocare. Având în vedere, însă, multiplele proiecte în care sunt implicat, precum și perspectiva reducerii suplimentare a timpulului alocat familiei (și așa insuficient), va spun că nu am acceptat încă propunerea. Trebuie să știți că sub nicio formă nu am pus vreo condiție de funcție minimală, așa cum ar putea rezultă din scenariile și speculațiile din presă. Pe mine nu mă poate scoate din postura actuală ceva meschin, ci un proiect important, de anvergură națională, așa cum au fost procesele pe clauze abuzive și legea dării în plata. Apropo, dezbaterile la această lege mi-au arătat că astfel de lucruri nu se pot face chibițând pe margine, ci prin implicarea unor actori politici. Desigur că veți fi de acord cu mine că fără implicarea dlui deputat Zamfir, realitatea, azi, ar fi fost că avem o frumoasă teorie, un proiect bun (așa cum a fost și proiectul legii falimentului scris de mine în 2009 și închis în sertare timp de 5 ani și, ulterior, abandonat) și atât”, a scris Piperea pe pagina de Facebook miercuri seara.

El și-a asigurat prietenii virtuali că indiferent de decizia luată va rămâne ”un om al cetății și un luptător pentru drepturi și libertăți, dar și un aliat al tuturor celor aflați în restriște care mă vor fi chemat în ajutor” și le cere sfatul în privința deciziei.

”Și vă asigur că nu agreez nici tipul actual de politică, anacronic și chițibușar, nici multe dintre fețele politice obosite care, în interes național și pentru binele generațiilor viitoare, trebuie să facă 10 pași înapoi. În orice caz, dacă aș decide să mă implic într-un astfel de proiect, aș păstra tandemul cu Dan Zamfir. E evident că a fost un pact reușit și nu un act efemer de prestidigitație”, a subliniat avocatul.

Propunerea făcută lui Piperea vine după ce în planurile liberalilor au fost alte două nume din partid, Cristian Bușoi și Adriana Săftoiu.